ЩIэпхъаджагъэм и къуэпсхэр зыгъэгъуфынур
Шэджэм къалэм ЩэнхабзэмкIэ и унэм и гупэм «Дэ террорым дрибийщ» зэхыхьэр щекIуэкIащ.
Терроризмэм зэрыпэщIэтыпхъэм ехьэлIауэ я Iуэху еплъыкIэхэр куейм и унафэщIхэм, жылагъуэ, дин зэгухьэныгъэхэм я лIыкIуэхэм къагъэлъэгъуащ. «Дэ хьэкъыу тпхыкIын хуейщ, терроризмэм дебэным и мызакъуэу, ар къэдмыгъэхъун папщIэ Iуэху пыухыкIахэр зэрызэфIэтхыпхъэр, — жиIащ Шэджэм куейм и щIыпIэ администрацэм и Iэтащхьэм и къуэдзэ Къарэмызэ Хьэсэн. — НобэкIэ Шэджэм куейм лъэпкъ, дин зэхэгъэж щымыIэу, цIыхухэр зэгурыIуэрэ зэдэIуэжу щопсэу. Гъэсэныгъэращ терроризмэм и къуэпсхэр зыхуэгъэгъунур».
ЗэIущIэм хэтахэм, мамырыгъэм и нэщэнэу, уэгум шар гъэпщахэр ираутIыпщхьащ. ПэкIум кърихьэлIахэм шэху уэздыгъэхэр щIагъанэри, терроризмэм зи гъащIэр ихьахэм зы дакъикъэкIэ щыму яхуэщыгъуащ. ПэкIум хэтахэр еплъащ «Террор щремыIэ!» фIэщыгъэм щIэту сабийхэм ящIа сурэтхэм.
КIарэ Элинэ.
